傳朋爲作游絲小軸報以長句
作者：周紫芝
朝代：宋

paragraphs: 竟陵老守尚書郎，平生墨妙窺鍾王。
會令夜鬼助奇崛，更與游絲争短長。
游絲忽從天際落，洗眼熟視無毫芒。
癡兒著意吹不起，春風無力難飛揚。
草雖號聖亦可到，此品入神誰復强。
使君憐我頗知好，五十六珠投夜光。
溪藤搗紙滑勝玉，古錦縫嚢牢祕藏。
要遣張顛與醉素，不敢與公分雁行。